National Innios Craft Award 2019 - Innibos
NASIONALE HANDWERKKUNSKOMPETISIE 2019
Nelspruit Burgersentrum teater-foyer
24- 29 Junie
Opening: Sondag 23 Junie om 18:00
Die eerste Nasionale Handwerkkunskompetisie het twee jaar gelede sowat 800 inskrywings gelok, en bevestig die organiseerders John Anthony Boerma en Jan Bhuda van Art Aid se oortuiging van die noodsaaklikheid om Suid-Afrikaanse handwerkkunstenaars se werk wyer bekend te stel.
Vanjaar is die belangstelling eweneens groot en meer as 1000 inskrywings is reeds ontvang.
"Innibos skep 'n platform vir die ontwikkeling en uitlewing van alle kunsgenres, dus is die Nasionale Handwerkkuns-kompetisie 'n natuurlike uitvloeisel vir Innibos wat hom vereenselwig met die viering van Suid-Afrikaanse talent," sê Sandra Jacobs, media- en bemarkingsbestuurder van Innibos.
Volgens Boerma is kunshandwerk nie bloot curios nie. "Dit is unieke handwerkkuns wat spreek van kulturele erfenis, kontemporêre elegansie en tegniese vaardighede. Ons is verlede jaar oorbluf deur die hoë gehalte van die kunswerke."
'n Kortlys van sestig inskrywings sal gekies en uitgestal word van 24 tot 29 Junie tydens Innibos. Die wenner word aangekondig op 'n spog-toekenningsgala op Sondag, 23 Junie. Die Platinum-pryswenner ontvang R50 000, die Goud-pryswenner sal R20 000 in die sak steek en die Silwer-pryswenner R15 000.